ZMLUVA  O DIELO 
(táto Zmluva o dielo je ďalej označovaná len ako „Zmluva“)

uzatvorená podľa § 536 a nasl. zákona č. 513/1991 Zb. Obchodného zákonníka,

v znení neskorších predpisov:
Obchodné meno:
EUROMILK, a.s.

so sídlom: 
Bratislavská 41, 932 15 Veľký Meder
IČO: 
36 241 873
IČ DPH:
SK2020200028

v mene ktorej koná: 
Réka Világi, predseda predstavenstva


Ing. Erika Fenesová, podpredseda predstavenstva


zápis v Obchodnom registri Okresného súdu Trnava, oddiel: Sa, vložka č. 10188/T

(ďalej len „Objednávateľ“)
a

Obchodné meno:

so sídlom:

 
IČO:



IČ DPH:



v mene ktorej koná:


číslo bankového účtu:


zápis v Obchodnom registri: 
(ďalej len „Zhotoviteľ“)
(Objednávateľ a Zhotoviteľ sú ďalej označovaní len ako „Strany“ a každý z nich samostatne len ako „Strana“)
Preambula

KEĎŽE Objednávateľ má záujem kúpiť od Zhotoviteľa procesné zariadenie vrátane inžinierskych prác, dokumentácie, montáže a uvedenia zariadenia do prevádzky (ďalej len „Dielo“).

KEĎŽE Zhotoviteľ má záujem vykonať Dielo v súlade s podmienkami tejto Zmluvy.

KEĎŽE Zhotoviteľ záväzne vyhlasuje, že dokončené Dielo bude plne funkčné a bude spĺňať parametre a výkonnostné údaje uvedené v prílohách tejto Zmluvy.

KEĎŽE podpisom tejto Zmluvy Zhotoviteľ záväzne a neodvolateľne potvrdzuje, že je oboznámený s účelom Diela, najmä s účelom jeho používania ako je uvedené v prílohách tejto Zmluvy.

KEĎŽE Zhotoviteľ záväzne vyhlasuje, že Dielo bude spĺňať všetky dohodnuté výkonnostné údaje v súlade s prílohami tejto Zmluvy.

KEĎŽE Zhotoviteľ záväzne vyhlasuje, že sa dôkladne oboznámil s podmienkami v mieste realizácie Diela, existujúcimi aj novými technickými a technologickými zariadeniami, ktorých sa Dielo týka, a vyhlasuje, že Dielo je možné vykonať spôsobom uvedeným v tejto Zmluve a jej prílohách a že dokončené Dielo bude plne funkčné bez potreby akýchkoľvek dodatočných komponentov alebo úprav.

KEĎŽE Zhotoviteľ potvrdzuje, že Dielo vykonané Zhotoviteľom bude nové a bude mať pôvod v Európskej únii. Zhotoviteľ sa zaväzuje, že tovary, materiály, zariadenia, stroje a všetky ostatné položky nevyhnutné na dokončenie Diela v rozsahu predmetu plnenia Zhotoviteľa budú spĺňať kritériá a podmienky vyžadované príslušnými technickými normami a všeobecne záväznými právnymi predpismi platnými v mieste inštalácie a účinnými ku dňu uzatvorenia tejto Zmluvy.

KEĎŽE Zhotoviteľ je zapísaný do registra partnerov verejného sektora podľa zákona č. 315/2016 Z.z. o registri partnerov verejného sektora a o zmene a doplnení niektorých zákonov ku dňu účinnosti tejto Zmluvy.
PRETO Strany uzatvárajú túto Zmluvu ako výsledok obstarávania v zmysle Metodického usmernenia riadiaceho orgánu č. 2/2025 o obstarávaní tovarov, služieb a stavebných prác pri implementácii projektových intervencií v rámci strategického plánu SPP 2023 - 2027, na zákazku s názvom „Rozšírenie kapacít UHT spracovania mlieka“ (ďalej len „zákazka“).
I. Predmet plnenia

1. Zhotoviteľ sa zaväzuje na vlastné náklady a riziko navrhnúť, vyrobiť, dodať, nainštalovať, uviesť do prevádzky, otestovať a sprevádzkovať Dielo a vypracovať a dodať výkresy a dokumentáciu v súlade s podmienkami tejto Zmluvy za dohodnutú cenu. Dielo pozostáva z dodávky UHT technologickej linky, neaseptického homogenizátora a systému sterilných zásobníkov (ďalej len „zriadenia“), ako aj všetkých komponentov a materiálov dodaných podľa tejto Zmluvy, vrátane ich úplnej integrácie s existujúcimi a novými technickými a technologickými zariadeniami tak, aby bolo umožnené plné využitie kapacity plniacej linky Objednávateľa, ako je podrobnejšie uvedené v Ponuke (Príloha č. 1) a ostatných prílohách tejto Zmluvy, a to všetko s miestom zhotovenia Diela vo výrobnom závode Objednávateľa na adrese Bratislavská 41, 932 15 Veľký Meder (ďalej len „Miesto plnenia“). Objednávateľ sa zaväzuje riadne a včas vykonané Dielo prevziať a zaplatiť Zhotoviteľovi dohodnutú cenu podľa tejto Zmluvy.
2. Bez toho, že by bolo dotknuté akékoľvek iné ustanovenie tejto Zmluvy, Zhotoviteľ sa týmto zaväzuje vykonať, dokončiť a odovzdať Dielo, a to všetko v súlade s podmienkami tejto Zmluvy. Strany týmto súhlasia a uznávajú, že Dielo zahŕňa aj nasledovné súvisiace služby a práce, ktoré sa zaväzuje vykonať Zhotoviteľ:

a) preprava a dodávka zariadení a materiálov,
b) montáž zariadení,
c) pripojenie zariadení na inžinierske siete (médiá),
d) prepojenie zariadení s existujúcimi a novými zariadeniami vrátane plniacej linky Objednávateľa,
e) vývoj softvéru,
f) inštalácia softvéru,
g) konfigurácia komunikácie softvéru s existujúcimi systémami vrátane komunikačných rozhraní,
h) uvedenie zariadení do prevádzky,
i) testovanie kompletného Diela,
j) sprevádzkovanie kompletného Diela,
k) poskytnutie všetkej dokumentácie potrebnej na riadnu prevádzku a používanie Diela,
l) zaškolenie personálu Objednávateľa,
m) spolupráca s Objednávateľom a tretími stranami dodávajúcimi ďalšie zariadenia počas všetkých etáp realizácie Diela,
n) poskytovanie podpory počas skúšobnej prevádzky celého Diela,

všetko v rozsahu uvedenom v Ponuke (Príloha č. 1).

3. Zhotoviteľ je povinný spolupracovať s Objednávateľom a akoukoľvek treťou stranou určenou Objednávateľom za účelom prípravy všetkých podkladov a vykonania všetkých prác potrebných na dokončenie Diela, ktoré je povinný zabezpečiť Objednávateľ. Zhotoviteľ je povinný bez zbytočného odkladu alebo v lehote dohodnutej na základe požiadavky Objednávateľa informovať Objednávateľa o podrobnostiach každého takéhoto podkladu a práce.

4. Zhotoviteľ je povinný oznámiť Objednávateľovi každé plánované prerušenie výroby v Mieste plnenia najmenej 10 pracovných dní pred navrhovaným termínom prerušenia výroby. Presný termín takéhoto prerušenia výroby predpokladaný v Harmonograme  podlieha vzájomnej dohode Zmluvných strán.

5. Zhotoviteľ poskytne Objednávateľovi do 15 kalendárnych dní odo dňa uzatvorenia tejto Zmluvy všetky podrobnosti týkajúce sa pripojovacích bodov a bude s Objednávateľom spolupracovať v rozsahu potrebnom na prípravu stavebných prác Objednávateľom a Zhotoviteľ vypracuje výkresovú dokumentáciu Diela a výkres umiestnenia zariadení podľa miestnej obhliadky vykonanej pred podpisom tejto Zmluvy, ktoré sa ich prevzatím zo strany Objednávateľa stávajú neoddeliteľnou prílohou tejto Zmluvy. Táto lehota sa predlžuje o dobu čakania na podklady od tretích strán, ktoré disponujú informáciami potrebnými na prípravu stavebných prác.

II. Zmluvná cena a platobné podmienky
1. Zmluvná cena za riadne a včasné odovzdanie Diela a dokončenie Diela v súlade s touto Zmluvou je dohodnutá vo výške ____________,____ EUR bez DPH (slovom: ________________ eur) (ďalej len „Zmluvná cena“). Bližšia špecifikácia Zmluvnej ceny je uvedená v Ponuke (Príloha č. 1). K uvedenej sume bude pripočítaná príslušná sadzba dane z pridanej hodnoty v zmysle platných právnych predpisov. 
2. Zmluvná cena je stanovené v mene EUR pre dodanie podľa DAP Veľký Meder 932 15 v súlade s pravidlami INCOTERMS 2020.

3. Zhotoviteľ je oprávnený účtovať úroky z omeškania alebo požadovať náhradu vzniknutých nákladov len v prípade, ak omeškanie Objednávateľa s vykonaním prípravných prác trvá dlhšie ako 10 kalendárnych dní. Zhotoviteľ je zároveň oprávnený predĺžiť len tie termíny a míľniky Harmonogramu, ktoré sú priamo ovplyvnené omeškaním Objednávateľa.

4. Zmluvná cena bude Zhotoviteľovi zaplatená zo strany Objednávateľa podľa míľnikov uvedených v Harmonograme nasledovným spôsobom:
a) 25% zo Zmluvnej ceny ako zálohová platba do 5 kalendárnych dní odo dňa podpisu tejto Zmluvy na základe faktúry vystavenej Zhotoviteľom pred dodaním zariadení.

b) 20% zo Zmluvnej ceny ako zálohová platba na základe faktúry vystavenej Zhotoviteľom pred odoslaním zariadení a písomnom potvrdení Zhotoviteľa o pripravenosti zariadení na odoslanie. 
c) 10% zo Zmluvnej ceny ako zálohová platba po dodaní zariadení na základe faktúry vystavenej Zhotoviteľom. Ak sa platba oneskorí z dôvodov na strane Objednávateľa, Zhotoviteľ je oprávnený pozastaviť plnenie podľa tejto Zmluvy a predĺžiť nasledujúce míľniky Harmonogramu o počet dní omeškania Objednávateľa s úhradou tejto platby. 

d) 25% zo Zmluvnej ceny na základe faktúry vystavenej Zhotoviteľom po dokončení montáže a vykonaní skúšok Diela potvrdenom podpisom priebežného odovzdávacieho protokolu.

e) 10% zo Zmluvnej ceny na základe faktúry vystavenej Zhotoviteľom po dokončení uvedenia Diela do prevádzky a úspešnom vykonaní vodných skúšok a skúšok sterility a prepojení Diela s existujúcimi technickými a technologickými zariadeniami a plniacou linkou Objednávateľa (ďalej len „Uvedenie Diela do prevádzky“) potvrdenom podpisom odovzdávacieho protokolu vrátane protokolov o skúškach (ďalej len „Odovzdanie Diela“).

f) 10% zo Zmluvnej ceny na základe faktúry vystavenej Zhotoviteľom po dokončení Diela a úspešnom vykonaní skúšobnej prevádzky spolu s plniacou linkou Objednávateľa za podmienok uvedených v tejto Zmluve potvrdenom podpisom akceptačného protokolu (ďalej len „Akceptácie Diela“).

5. Pre účely vystavenia faktúry podľa bodu 4. písm. f) tohto článku je Zhotoviteľ povinný vykonať úspešné dokončenie celého Diela, skúšok potvrdzujúcich dosiahnutie požadovaných výkonnostných parametrov Diela uvedených v prílohách tejto Zmluvy, úspešnú skúšobnú prevádzku v trvaní 10 kalendárnych dní preukazujúcu možnosť používania celého Diela v trvalej komerčnej prevádzke bez vád a nedokončených prác brániacich jeho komerčnému využívaniu, pri súčasnom dosiahnutí výkonnostných parametrov uvedených v prílohách tejto Zmluvy. Dielo musí byť zároveň úspešne prepojené s existujúcimi a novými technickými a technologickými zariadeniami vrátane plniacej linky Objednávateľa, pričom splnenie týchto podmienok bude potvrdené podpisom akceptačného protokolu k Dielu oboma Stranami. Splnenie podmienok podľa tohto bodu znamená pre účely tejto Zmluvy „Dokončenie Diela“.
6. Všetky čiastkové faktúry a konečná faktúra sú splatné do 30 dní odo dňa ich vystavenia, pokiaľ v priebehu tejto lehoty nebudú zistené nedostatky vo výkonnostných parametroch Diela, ak v tejto Zmluve nie je uvedené inak.
7. Zmluvná cena bude Objednávateľom uhradená prostredníctvom bezhotovostného prevodu finančných prostriedkov na bankový účet Zhotoviteľa uvedený v záhlaví tejto Zmluvy, pričom za okamih uhradenia príslušnej čiastky sa považuje pripísanie platby na bankový účet Zhotoviteľa.
8. V prípade, že faktúra Zhotoviteľa nebude obsahovať všetky náležitosti daňového dokladu v zmysle § 71 zákona č. 222/2004 Z. z. o dani z pridanej hodnoty v znení neskorších predpisov, alebo neboli k nej priložené všetky požadované prílohy alebo neboli splnené podmienky pre vystavenie faktúry uvedené v tejto Zmluve, Objednávateľ je oprávnený takúto faktúru vrátiť Zhotoviteľovi v lehote do 7 dní odo dňa doručenia, pričom nová lehota splatnosti opravenej faktúry začína plynúť odo dňa doručenia opravenej faktúry Objednávateľovi. V takom prípade nová lehota splatnosti faktúry začne plynúť v deň, kedy boli zistené nedostatky odstránené a Objednávateľovi doručená nová faktúra.

9. V Zmluvnej cene sú zahrnuté všetky práce, výkony a dodávky potrebné k vykonaniu Diela, najmä nákladov na dopravu a skladovanie strojov, zariadení alebo konštrukcií, montážneho materiálu, a ich presun na Miesto plnenia, náklady na ochranné pomôcky a iné pracovné nástroje. 
10. V prípade omeškania Objednávateľa s úhradou príslušnej faktúry v lehote splatnosti je Zhotoviteľ oprávnený uplatniť si voči Objednávateľa úroky z omeškania vo výške stanovenej všeobecne záväznými právnymi predpismi. 

III.  Čas plnenia Diela
1. Zhotoviteľ je povinný Dielo vykonať a dodať, vrátane akceptácie Diela, najneskôr do 5 mesiacov odo dňa uzatvorenia tejto Zmluvy.

2. Strany sú povinné najneskôr do 15 kalendárnych dní odo dňa uzatvorenia tejto Zmluvy vypracovať detailný harmonogram práce, ktorý sa jeho schválením zo strany Objednávateľa stáva neoddeliteľnou prílohou tejto Zmluvy (ďalej len „ Harmonogram“).
3. Zhotoviteľ je oprávnený požadovať primeranú úpravu Harmonogramu a Zmluvnej ceny v súlade s touto Zmluvou v rozsahu, v akom bolo omeškanie spôsobené konaním alebo opomenutím Objednávateľa.

4. Zhotoviteľ je povinný poskytnúť pri dodaní zariadení prepravné dokumenty, vrátane zoznamu a popisu balení s údajmi o hmotnosti.

5. Zhotoviteľ je oprávnený predĺžiť termíny dohodnuté v Harmonograme v prípade:

a) omeškania z dôvodu vyššej moci, 

b) zmien vyvolaných zmenou právnych predpisov a technických noriem, 

c) zmien požadovaných Objednávateľom, ktoré majú vplyv na vykonanie Diela, alebo

d) omeškania Objednávateľa s poskytnutím súčinnosti dlhšie ako 10 kalendárnych dní.

6. V prípade omeškania zo strany Zhotoviteľa je Objednávateľ oprávnený uplatniť si zmluvnú pokutu a odstúpiť od tejto Zmluvy s nárokom na náhradu škody podľa tejto Zmluvy. 

IV. Podmienky vykonania Diela

1. Zhotoviteľ je povinný v súlade s touto Zmluvou dodať Objednávateľovi výkresy týkajúce sa Diela a všetky pokyny potrebné na zhotovenie vhodných základov pre Dielo, na umiestnenie Diela a potrebného vybavenia na Miesto plnenia, ako aj na vytvorenie všetkých potrebných pripojení k Dielu.

2. Objednávateľ včas zabezpečí všetky zariadenia a splnenie podmienok potrebných na montáž zariadení a na riadne užívanie Diela v súlade s podmienkami dohodnutými Stranami. To neplatí pre prípravné práce, ktoré je podľa Zmluvy povinný vykonať Zhotoviteľ.

3. Objednávateľ je povinný vykonať prípravné práce podľa výkresov a pokynov dodaných Zhotoviteľom v súlade s touto Zmluvou. Tieto práce musia byť vykonané podľa Harmonogramu a tak, aby základy mali Zhotoviteľom požadovanú nosnosť na zaťaženie. 

4. Zhotoviteľ znáša všetky náklady na potrebné nápravné opatrenia, ktoré je potrebné vykonať z dôvodu vadných alebo neúplných výkresov či pokynov poskytnutých Zhotoviteľom Objednávateľovi, ak bola vada alebo neúplnosť zistená a oznámená Zhotoviteľovi v rámci záručnej doby.

5. Zhotoviteľ je povinný vykonať Dielo podľa Harmonogramu a oprávnený vykonávať práce počas obvyklej pracovnej doby. Práce môžu byť vykonávané aj mimo obvyklej pracovnej doby, ak to Zhotoviteľ po dohode s Objednávateľom bude považovať za potrebné.

6. Objednávateľ je povinný informovať Zhotoviteľa pred začatím prác o všetkých bezpečnostných  pravidlách v Mieste plnenia. Zhotoviteľ je povinný vykonávať práce v súlade s týmito pravidlami a príslušnými platnými všeobecne záväznými bezpečnostnými predpismi, predpismi na ochranu životného prostredia a zákonmi a inými predpismi pracovného práva. Práce nesmú byť vykonávané v zdraviu škodlivom alebo nebezpečnom prostredí.
7. Objednávateľ je povinný na vlastné náklady zabezpečiť pre Zhotoviteľa v Mieste plnenia prostriedky na prepravu zariadenia z miesta dodania do miesta inštalácia bez prevzatia zodpovedností Zhotoviteľa podľa tejto Zmluvy a rizika nebezpečenstva škody podľa tejto Zmluvy, prevádzkové prostriedky (vrátane pohonných hmôt, olejov, mazív a iných materiálov, plynu, vody, elektrickej energie, pary, stlačeného vzduchu, vykurovania, osvetlenia a pod.), ako aj meracie a skúšobné prístroje Objednávateľa, ktoré sú v Mieste plnenia k dispozícii. Zhotoviteľ je povinný písomne oznámiť Objednávateľovi najneskôr jeden mesiac pred začatím prác aké prostriedky, meracie a skúšobné prístroje od Objednávateľa požaduje.

8. V prípade omeškania Objednávateľa s poskytnutím dohodnutej súčinnosti je Zhotoviteľ povinný písomne vyzvať Objednávateľa, aby svoje omeškanie napravil v dodatočnej primeranej lehote.

9. Zhotoviteľ je povinný  vykonať Dielo v súlade so všetkými všeobecne záväznými právnymi predpismi, nariadeniami a technickými normami vzťahujúcimi sa na Dielo.

10. Zhotoviteľ sa zaväzuje vykonať všetky úpravy a zmeny Diela, ktoré vyplývajú zo zmien právnych predpisov a noriem uvedených v bode 9. tohto článku, ak k takejto zmene dôjde v období medzi dátumom predloženia Ponuky (Príloha č. 1) a prevzatím Diela, pričom sa v rozsahu dohodnutom medzi Stranami Objednávateľ zaväzuje uhradiť všetky prípadné dodatočné náklady vyplývajúce z takejto zmeny, najmä náklady súvisiace s vykonaním potrebných úprav alebo zmien Diela.

11. Ak sa Strany nedohodnú na výške dodatočných nákladov vyplývajúcich zo zmien právnych predpisov a technických noriem uvedených v bode 9. tohto článku, Zhotoviteľ vykoná Dielo v súlade s právnymi predpismi a technickými normami platnými ku dňu podpisu Zmluvy alebo práce preruší na základe písomnej žiadosti Objednávateľa, pričom v takom prípade má Zhotoviteľ nárok na úhradu ceny za už dodané časti Diela.

12. Zhotoviteľ je povinný bezodkladne  písomne informovať Objednávateľa, že nebude schopný splniť svoje povinnosti podľa Harmonogramu a uviesť dôvody omeškania a predbežný náhradný termín splnenia povinnosti. Ak Zhotoviteľ Objednávateľa takýmto spôsobom neinformuje najneskôr 10 pracovných dní pred uplynutím termínu podľa Harmonogramu, s ktorého splnením bude v omeškaní, Objednávateľ je oprávnený požadovať náhradu nákladov, ktoré mu vznikli v dôsledku toho, že takéto oznámenie neobdržal.

13. Objednávateľ je povinný zabezpečiť všetky povolenia a súhlasy príslušných orgánov verejnej správy v Mieste plnenia, ktoré sú nevyhnutné na vykonanie Diela.

V. Odovzdanie a prevzatie Diela

1. Po dokončení montáže Diela Zhotoviteľ vykoná vodné skúšky a skúšky sterility a školenia personálu Objednávateľa s cieľom overiť či Dielo spĺňa požiadavky na odovzdanie podľa tejto Zmluvy.

2. Zhotoviteľ je povinný písomne oznámiť Objednávateľovi pripravenosť Diela na odovzdanie najmenej 10 pracovných dní pred navrhovaným dátumom odovzdania. V tomto oznámení uvedie aj termín vykonania skúšok tak, aby mal Objednávateľ dostatočný čas na prípravu a zabezpečenie svojej účasti na týchto skúškach.

3. Objednávateľ znáša všetky svoje vlastné náklady spojené so skúškami. Zhotoviteľ znáša všetky náklady súvisiace s jeho personálom a ostatnými zástupcami Zhotoviteľa.

4. Objednávateľ na vlastné náklady poskytne energie, mazivá, vodu, palivá, suroviny a všetky ostatné materiály, pokiaľ sú potrebné na vykonanie skúšok. Objednávateľ taktiež na vlastné náklady zabezpečí vybavenie a poskytne svoj personál potrebný na vykonanie skúšok.
5. Strany sa zaväzujú do 15 kalendárnych dní od dňa uzatvorenia tejto Zmluvy vyhotoviť znenie odovzdávacieho a akceptačného protokolu pre účely Odovzdania Diela a Akceptácie Diela podľa tejto Zmluvy, ktoré sa ich potvrdením zo strany Objednávateľa stávajú neoddeliteľnou prílohou tejto Zmluvy. 
6. Ak Objednávateľ po doručení oznámenia podľa bodu 2. tohto článku nesplní svoje povinnosti podľa bodu 4. tohto článku alebo akýmkoľvek iným spôsobom zabráni vykonaniu skúšok, Zhotoviteľ určí náhradný termín vykonania skúšok. Ak dôjde k opätovnému nesplneniu povinností podľa predchádzajúcej vety zo strany Objednávateľa, skúšky sa považujú za úspešne vykonané ku dňu, ktorý bol v oznámení Zhotoviteľa určený ako náhradný termín ich vykonania.
7. Zhotoviteľ je povinný  vyhotoviť protokol o skúškach. Tento protokol zašle Objednávateľovi na vyjadrenie. Ak Objednávateľ nie je pri skúškach prítomný napriek tomu, že dostal oznámenie podľa bodu 2. tohto článku, Objednávateľ nemôže následne namietať správnosť protokolu o skúškach, ibaže Objednávateľ požiada o opakovanie skúšok na náklady Objednávateľa.
8. Ak sa pri skúškach zistí, že Dielo nie je v súlade s podmienkami dohodnutými v tejto Zmluve, Zhotoviteľ je povinný bezodkladne odstrániť každý zistený nedostatok. Na základe písomnej žiadosti Objednávateľa sa opätovne vykonajú skúšky podľa tohto článku. V prípade opakovaného vykonania skúšky z dôvodov na strane Zhotoviteľa, vrátane odstraňovania vád alebo neúspešnej skúšky, znáša náklady na splnenie povinností podľa bodu 4. tohto článku Zhotoviteľ.

9. Objednávateľ je povinný prevziať Dielo a podpísať príslušný odovzdávací protokol po dokončení Uvedenia Diela do prevádzky a úspešnom vykonaní vodných a sterilných testov. Protokoly o sterilných testoch budú priložené k odovzdávaciemu protokolu. Objednávateľ je oprávnený prevádzkovať Dielo v komerčnej prevádzke až po podpise odovzdávacieho protokolu, inak platí, že Dielo Objednávateľ prevzal.
10. Po prevzatí Diela bude Objednávateľ prevádzkovať Dielo v komerčnej prevádzke s cieľom doladiť jeho fungovanie a overiť, či boli dosiahnuté výkonnostné parametre Diela uvedené v prílohách tejto Zmluvy.
11. Prvých 10 dní komerčnej prevádzky Diela sa považuje za skúšobnú prevádzku. Po 10 dňoch úspešnej skúšobnej prevádzky Diela zo strany Objednávateľa bez vád a nedorobkov brániacich jeho trvalú riadnu komerčnú prevádzku a pri súčasnom dosiahnutí výkonnostných parametrov uvedených v prílohách tejto Zmluvy, Zmluvné strany podpíšu akceptačný protokol k Dielu. Podpis akceptačného protokolu Strany potvrdzujú splnenie výkonnostných parametrov Diela podľa Ponuky (Príloha č. 1).
12. Doba skúšobnej prevádzky sa automaticky predlžuje o obdobie, počas ktorého nie je možné Dielo riadne využívať v bežnej komerčnej prevádzke pri dosahovaní výkonnostných parametrov uvedených v prílohách tejto Zmluvy.

13. Objednávateľ nadobudne vlastnícke právo k Dielu a k jeho akýchkoľvek a všetkých súčastí postupne zaplatením Zmluvnej ceny podľa tejto Zmluvy.
14. Zhotoviteľ zodpovedá za všetky škody na Diele, ktoré vzniknú pred prechodom nebezpečenstva škody na Objednávateľa. To platí bez ohľadu na príčinu vzniku škody, pokiaľ škoda nebola spôsobená samotným Objednávateľom alebo treťou osobou, za ktorú Objednávateľ zodpovedá v súvislosti s plnením tejto Zmluvy.

VI. Zodpovednosť za vady, záruka za Dielo, reklamácia vád, pokuty a škody

1. Záručná doba za vady Diela je 24 mesiacov odo dňa Odovzdania Diela Objednávateľovi, pričom bude trvať najdlhšie 30 mesiacov odo dňa začatia montáže Diela v Mieste plnenia s výnimkou prípadov, keď je omeškanie spôsobené Zhotoviteľom, podľa toho, ktorá z týchto skutočností nastane skôr.

2. V prípade výskytu vád Diela alebo akéhokoľvek zariadenia počas záručnej doby má Objednávateľ právo požadovať a Zhotoviteľ povinnosť bezplatne začať odstraňovať vady najneskôr do 24 hodín od nahlásenia vady a vadu úplne odstrániť do 48 hodín od jej nahlásenia. Ak odstránenie reklamovanej vady vyžaduje dodanie materiálu alebo náhradného dielu, ktorého dodacia lehota preukázateľne neumožňuje odstránenie reklamovanej vady v lehote podľa tohto bodu, Zhotoviteľ o tejto skutočnosti bezodkladne informuje Objednávateľa a Strany sa dohodnú na novom termíne odstránenia vady.

3. V písomnom oznámení o vadách Objednávateľ uvedie, akým spôsobom sa vady Diela alebo zariadenia prejavujú, ako aj druh nároku, ktorý si Objednávateľ z vady uplatňuje.

4. Doba odo dňa uplatnenia práv zo zodpovednosti za vady do dňa odstránenia vady sa do záručnej doby nezapočítava.

5. Na tie časti Diela alebo zariadenia, ktoré boli počas záručnej doby opravené, sa záručná doba predlžuje o čas, počas ktorého boli nefunkčné a nemohli byť používané.

6. Odstránenie vady je Zhotoviteľ povinný vykonať v Mieste plnenia, pokiaľ Zhotoviteľ nebude považovať za vhodné, aby mu bola vadná časť Diela alebo celé Dielo na jeho náklady vrátené na opravu alebo výmenu. Zhotoviteľ je povinný demontovať vadné časti Diela a tieto časti prepraviť na miesto odstraňovania vád a späť do Miesta plnenia a riadne opraviť alebo nahradiť novými na vlastné náklady, ako aj vykonať na vlastné náklady demontáž a montáž iných zariadení, ktoré nie sú súčasťou Dielo, ale sú sním prepojené.

7. Vlastnícke právo k vymeneným vadným častiam Diela prechádza výmenou z Objednávateľa na Zhotoviteľa.

8. Ak Objednávateľ nesplní svoj záväzok odstrániť vady ani v dodatočnej lehote stanovenej Objednávateľom, Objednávateľ je oprávnený vykonať odstránenie vád sám alebo ich dať vykonať tretej osobe na náklady a zodpovednosť Zhotoviteľa. Ak je vada úspešne odstránená Objednávateľom alebo treťou osobou, všetky nároky Objednávateľa voči Zhotoviteľovi z titulu vady Diela budú vysporiadané úhradou primeraných nákladov, ktoré Objednávateľovi v súvislosti s odstránením vady vznikli.

9. Ak vadu Diela nie je možné odstrániť Objednávateľ je oprávnený od tejto Zmluvy odstúpiť alebo požadovať primerané zníženie Zmluvnej ceny zodpovedajúce zníženiu hodnoty Diela, maximálne však do výšky 15%  Zmluvnej ceny.

10. Zhotoviteľ nie je zodpovedný za vady, ktoré sú spôsobené:

a) materiálom alebo zariadením dodaným Objednávateľom;

b) užívaním Diela Objednávateľom mimo dohodnutých prevádzkových podmienok;
c) nesprávnou údržbou alebo chybnou opravou vykonanou Objednávateľom;

d) zmenami vykonanými bez predchádzajúceho písomného súhlasu Zhotoviteľa.

11. Zhotoviteľ nie je zodpovedný za bežné opotrebenie ani za prirodzené fyzické opotrebovanie alebo zhoršenie spotrebných a opotrebiteľných častí Diela, pričom však tieto musia mať štandardnú primeranú životnosť.
12. Nebezpečenstvo škody na Diele alebo jeho straty prechádza na Objednávateľa okamihom Akceptácie Diela. Zhotoviteľ je povinný poistiť Dielo vrátane všetkých zariadení až do dňa Akceptácie Diela, a to s poistným krytím vo výške 2.000.000,- EUR.

13. Celková zodpovednosť a povinnosť nahradiť škodu Zhotoviteľa a jeho subdodávateľov podľa tejto Zmluvy alebo v súvislosti s ňou, bez ohľadu na to, či vyplýva zo Zmluvy, porušenia, alebo z akéhokoľvek iného právneho dôvodu alebo skutočnosti, vrátane nedbanlivosti, záruky, zodpovednosti, odškodnenia alebo iného titulu, nepresiahne 50 % ceny Diela. Akékoľvek náklady vynaložené Zhotoviteľom na odstránenie vád alebo vykonanie iných nápravných opatrení sa započítavajú do vyššie uvedeného celkového obmedzenia zodpovednosti. Zhotoviteľ nie je zodpovedný za škodu spôsobenú výpadkom výroby, ušlý zisk a iné finančné ujmy, nepriame a následné škody, pokiaľ v tejto Zmluve nie je uvedené inak. Obmedzenie zodpovednosti sa neuplatní v prípade hrubej nedbanlivosti alebo úmyselného protiprávneho konania Zhotoviteľa.

14. Zhotoviteľ zodpovedá za škodu na majetku Objednávateľa vzniknutú pred prevzatím Diela, ak je takáto škoda spôsobená personálom Zhotoviteľa alebo osobou, za ktorú Zhotoviteľ zodpovedá v súvislosti s plnením predmetu tejto Zmluvy v Mieste plnenia.

15. Zhotoviteľ nie je zodpovedný za škodu na majetku Objednávateľa spôsobenú používaním Dielom po jeho akceptácii. Zhotoviteľ taktiež nezodpovedá za škodu na výrobkoch vyrobených Objednávateľom ani na výrobkoch, ktorých súčasťou sú výrobky Objednávateľa.

16. V prípade uplatnenia nároku na náhradu škody podľa bodu 15. tohto článku treťou stranou priamo voči Zhotoviteľovi je Objednávateľ povinný zabezpečiť, aby Zhotoviteľovi nevznikla žiadna škoda. Ak tretia strana uplatní voči niektorej zo Strán nárok na náhradu škody podľa tohto bodu, je táto Strana povinná o tom druhú Stranu bezodkladne písomne informovať.

17. Obmedzenie zodpovednosti podľa bodu 15. a 16. tohto článku sa neuplatní v prípade hrubej nedbanlivosti alebo úmyselného konania Zhotoviteľa.

18. Zmluvné pokuty sa uplatnia len v súvislosti s omeškaním Zhotoviteľa s dokončením Uvedenia Diela do prevádzky a Dokončením Diela, ak Dielo nie je spôsobilé na riadne užívanie v komerčnej prevádzke z dôvodov na strane Zhotoviteľa. Zmluvné pokuty za omeškanie uvedené v tomto článku sa počítajú výhradne z ceny Diela a predstavujú náhradu podľa tejto Zmluvy v prípade omeškania Zhotoviteľa.

19. Objednávateľ má nárok na zmluvnú pokutu vo výške 1 % z ceny Diela za každý ukončený týždeň omeškania, najviac však do výšky 10 % z ceny Diela. Zmluvná pokuta predstavuje nárok Objednávateľa v prípade omeškania Zhotoviteľa. Ak je Zhotoviteľ povinný zaplatiť zmluvnú pokutu vo vzťahu k niektorému z míľnikov, termín všetkých nasledujúcich priamo dotknutých míľnikov sa predĺži o obdobie, za ktoré je takáto zmluvná pokuta uplatnená zo strany Objednávateľa.

20. Ak Objednávateľ odstúpi od tejto Zmluvy podľa čl. VIII. bod 1. písm. a) a b) tejto Zmluvy, Objednávateľ má nárok na zmluvnú pokutu vo výške 15% z ceny Diela.

21. Ak Objednávateľ odstúpi od tejto Zmluvy podľa čl. VIII. bod 1. písm. c) tejto Zmluvy, Objednávateľ má nárok na paušalizovanú náhradu škody vo výške 15% z ceny Diela.

22. Zmluvná pokuta za omeškanie s dokončením Uvedenia Diela do prevádzky a Dokončením Diela sa neuplatní, ak je omeškanie spôsobené neúspešnými testami sterility. V takom prípade je Zhotoviteľ povinný bez zbytočného odkladu prijať všetky opatrenia potrebné na odstránenie vád a splnenie požiadaviek sterilných testov a Objednávateľ oznámi Zhotoviteľovi nový termín vykonania sterilných testov a s tým súvisiaceho prerušenia výroby v trvaní zodpovedajúcom obdobiu dohodnutému v Harmonograme.

23. Ak sa prerušenie výroby predĺži nad rámec obdobia dohodnutého v Harmonograme alebo trvá dlhšie, ako je obdobie dohodnuté v Harmonograme v prípade opakovaných sterilných testov, alebo ak je dodatočné prerušenie výroby spôsobené výlučne Zhotoviteľom, je Objednávateľ oprávnený účtovať zmluvnú pokutu vo výške 20.000,- EUR za každý deň takéhoto prerušenia, najviac však do výšky 10 % z ceny Diela.

24. Pre vylúčenie pochybností platí, že celková kumulatívna výška zmluvných pokút splatných Zhotoviteľom podľa tejto Zmluvy nepresiahne 10 % z ceny Diela, pokiaľ v tejto Zmluve nie je uvedené inak.

VII. Osobitné ustanovenia

1. Zhotoviteľ poskytne Objednávateľovi najneskôr do 2 mesiacov od uzatvorenia tejto Zmluvy neodvolateľnú a bezpodmienečnú záruku splatnú na prvú výzvu na riadne splnenie zmluvných povinností Zhotoviteľa vo výške 10 % Zmluvnej ceny v znení požadovanom Objednávateľom. 

2. Záruka zostane platná a plne účinná až do uplynutia 6 mesiacov odo dňa, keď sa Dielo podľa tejto Zmluvy považuje za odovzdané, alebo odo dňa jeho uvedenia do komerčnej prevádzky bez vád a nedorobkov brániacich jeho riadne užívanie v komerčnej prevádzke, podľa toho, ktorá z týchto skutočností nastane skôr.

3. Záruka slúži ako zabezpečenie riadneho splnenia povinností Zhotoviteľa podľa tejto Zmluvy a v prípade akéhokoľvek porušenia týchto povinností je Objednávateľ oprávnený požadovať od vystaviteľa záruky na prvú výzvu vyplatenie sumy vo výške 10 % Zmluvnej ceny.

4. Ak záruka na riadne splnenie povinností Zhotoviteľa nebude poskytnutá, konečná faktúra sa nestane splatnou a Objednávateľ nie je povinný uhradiť konečnú platbu podľa čl. 2. bod 2. písm. e) tejto Zmluvy až do uplynutia záručnej doby.

5. Ak je súčasťou Diela akýkoľvek softvér, programovanie, riadiaci systém alebo automatizácia akéhokoľvek druhu (spoločne ďalej len „Softvér“), práva a povinnosti Strán sa riadia ustanoveniami tohto článku. Softvér zahŕňa aj všetky vylepšenia, aktualizácie a súvisiacu dokumentáciu, ktoré Zhotoviteľ sprístupní Objednávateľovi.

6. Po uhradení Zmluvnej ceny a za predpokladu, že Objednávateľ splní svoje povinnosti podľa tohto článku, udeľuje Zhotoviteľ Objednávateľovi nevýhradnú, (s výnimkou prípadov výslovne uvedených nižšie) neprevoditeľnú, neodvolateľnú, časovo neobmedzenú, celosvetovú a plne uhradenú licenciu na používanie Softvéru podľa § 89 zákona č. 185/2015 Z.z. Autorský zákona na účely prevádzkovania Diela. Cena tejto licencie je zahrnutá v Zmluvnej cene.

7. S výnimkou prípadov uvedených v tomto článku Zhotoviteľ zaručuje, že Softvér bude pri riadnej inštalácii a používaní v súlade so Zmluvou počas záručnej doby fungovať v súlade so špecifikáciami Softvéru obsiahnutými v Ponuke (Príloha č. 1) a zabezpečí dohodnutú automatizáciu. 

8. Ak Objednávateľ zistí nesúlad so zárukou a počas záručnej doby bezodkladne poskytne Zhotoviteľovi podrobné písomné oznámenie o takomto nesúlade (vrátane jeho opisu a úplných informácií o jeho zistení), Zhotoviteľ bez zbytočného odkladu odstráni nesúlad jedným z nasledujúcich spôsobov:

a) poskytnutím vhodnej opravy, aktualizácie alebo dočasného riešenia, ktoré môže zahŕňať úpravu Softvéru zo strany Zhotoviteľa;

b) úpravou Softvéru; alebo

c) inštaláciou opraveného alebo náhradného Softvéru.

9. Zhotoviteľ nenesie žiadnu zodpovednosť zo záruky podľa tohto ustanovenia v prípade nesprávnej inštalácie Softvéru alebo akejkoľvek úpravy či konfigurácie Softvéru, ktorá nebola vopred písomne schválená Zhotoviteľom. Rovnako nenesie zodpovednosť za akékoľvek nesúlady vyplývajúce zo Softvéru alebo prepojení dodaných Objednávateľom.

10. Vo vzťahu k akémukoľvek Softvéru, ktorý Zhotoviteľ nadobudne od tretích strán, sa povinnosť Zhotoviteľa obmedzuje na postúpenie práv zo záruky, ktoré Zhotoviteľ v súvislosti s týmto Softvérom a príslušným nesúladom získal.

11. Zmluvné strany sa dohodli, že Zhotoviteľ si ponecháva všetky autorské práva, ochranné známky, patenty a ostatné práva duševného vlastníctva k Softvéru a ku všetkým informáciám, s výnimkou informácií vytvorených Objednávateľom, ktoré môžu byť Objednávateľom prostredníctvom Softvéru používané, prenášané alebo spracovávané.

12. Softvér nesmie byť predaný, prevedený, ani inak poskytnutý tretej osobe bez predchádzajúceho písomného súhlasu Zhotoviteľa a bez predchádzajúcej písomnej dohody medzi Zhotoviteľom a príslušnou treťou osobou. To neplatí v prípade, ak je Softvér a licencia podľa tohto článku prevedená na osobu, ktorá nadobudla Dielo. V takom prípade sa súhlas Zhotoviteľa nevyžaduje.

13. Objednávateľ nesmie Softvér spätne analyzovať (reverse engineering), upravovať, dekompilovať ani sa iným spôsobom pokúšať zistiť alebo identifikovať zdrojový kód, pokiaľ to nie je nevyhnutné na používanie Softvéru v súlade s touto Zmluvou a zákonom.

14. V rozsahu, v akom Softvér obsahuje softvér s otvoreným zdrojovým kódom (ďalej len „Open Source Softvér“), platí bez ohľadu na ostatné ustanovenia tohto článku, že Zhotoviteľ sprístupňuje Open Source Softvér Objednávateľovi na základe príslušných licenčných podmienok Open Source Softvéru. Tieto licenčné podmienky výlučne upravujú používanie Open Source Softvéru Objednávateľom, vrátane otázok záruky a zodpovednosti.

15. Ak tretia osoba uplatní alebo začne voči Objednávateľovi uplatňovať nárok z dôvodu porušenia práv duševného vlastníctva v súvislosti s používaním Diela a plnení dodaných Zhotoviteľom, vrátane štandardného softvéru alebo autorských diel, ak sú súčasťou Diela, Zhotoviteľ na vlastné náklady prijme opatrenia zabezpečujúce, aby Objednávateľ bol oprávnený pokračovať v používaní takéhoto Diela, a na vlastné náklady bude Objednávateľa brániť voči takýmto nárokom. Zhotoviteľ je povinný uhradiť všetky náklady, škody a poplatky uložené súdmi, rozhodcovskými súdmi alebo inými orgánmi, ako aj akúkoľvek náhradu požadovanú treťou osobou.

16. V rozsahu povolenom právnymi predpismi sú práva a nároky Objednávateľa vo vzťahu k Softvéru upravené výlučne v tomto ustanovení.

17. Ak ktorákoľvek Strana poskytne druhej Strane po uzatvorení zmluvy výkresy a technické podklady týkajúce sa Diela, tieto zostávajú vo vlastníctve Strany, ktorá ich poskytla, pričom ich druhá Strana môže bez súhlasu poskytujúcej Strany použiť iba na účel, na ktorý boli určené. Bez súhlasu Strany nesmú byť používané, kopírované, reprodukované, poskytované tretím osobám ani inak sprístupňované.
18. Každá Strana si ponecháva autorské práva a akékoľvek iné práva duševného vlastníctva, bez ohľadu na to, či sú registrované alebo nie, vrátane patentových práv a know-how, ku všetkým dokumentom alebo iným informáciám poskytnutým druhej Strane podľa tejto Zmluvy. Zhotoviteľ však bude mať neprevoditeľnú, nevýhradnú a bezodplatnú licenciu na kopírovanie a používanie dokumentov a informácií Objednávateľa na účely vykonania Diela. Objednávateľ bude mať neprenosnú, nevýhradnú a bezodplatnú licenciu na kopírovanie a používanie dokumentov a informácií Zhotoviteľa na účely prevádzky a údržby Diela.
19. Oprávnení zamestnanci Pôdohospodárskej platobnej agentúry, Ministerstva pôdohospodárstva a rozvoja vidieka Slovenskej republiky, orgánov Európskej únie a ďalšie  oprávnené osoby,  v súlade s právnymi predpismi Slovenskej republiky a predpismi Európskej únie, môžu vykonávať voči Zhotoviteľovi kontrolu a/alebo audit obchodných dokumentov a vecnú kontrolu v súvislosti s realizáciou zákazky 
a Zhotoviteľ je povinný takúto kontrolu a/alebo audit strpieť a poskytnúť súčinnosť v plnej miere.
20. Zoznam všetkých subdodávateľov ako aj zoznam prác, ktoré majú títo subdodávatelia v Mieste plnenia vykonávať je uvedený v Zozname subdodávateľov (Príloha č. 2). Objednávateľ je oprávnený neodsúhlasiť ktoréhokoľvek subdodávateľa, pričom Zhotoviteľ sa zaväzuje akceptovať takéto rozhodnutie Objednávateľa. Do doby vyjadrenia písomného súhlasu Objednávateľa so zmenou Zoznamu subdodávateľov, resp. s jednotlivých subdodávateľov, nie je Zhotoviteľ oprávnený zadať vykonanie Diela alebo jeho časti ktorémukoľvek subdodávateľovi. Zoznam subdodávateľov bude obsahovať údaje o všetkých subdodávateľoch a údaje o osobe oprávnenej konať za subdodávateľa v rozsahu meno a priezvisko, adresa trvalého pobytu, dátum narodenia, ak ide o subdodávateľa, ktorý má povinnosť zápisu do registra partnerov verejného sektora.
VIII. Skončenie Zmluvy

1. Objednávateľ je oprávnený odstúpiť od tejto Zmluvy v prípade, ak:
a) sa Zhotoviteľ dostane do omeškania s plnením povinnosti podľa tejto Zmluvy dlhšie ako 7 dní odo dňa výzvy Zhotoviteľa na vykonanie nápravy a vzniku nároku Objednávateľa na zmluvnú pokutu podľa tejto Zmluvy;

b) z omeškania Zhotoviteľa jednoznačne vyplýva, že dokončenie Diela sa oneskorí o taký čas, pri ktorom by Objednávateľovi vznikol nárok na maximálnu výšku zmluvnej pokuty podľa tejto Zmluvy;
c) vadu Diela nie je možné odstrániť podľa tejto Zmluvy;
d) Zhotoviteľ nesplní akúkoľvek podstatnú povinnosť vyplývajúcu z tejto Zmluvy (s výnimkou akejkoľvek platobnej povinnosti) a buď nezačne prijímať opatrenia na odstránenie takéhoto porušenia do 30 dní od doručenia písomného oznámenia o tomto porušení, alebo následne nepokračuje v jeho náprave s náležitou starostlivosťou;
e) Zhotoviteľ je platobne neschopný, je na Zhotoviteľa vyhlásený konkurz, povolená reštrukturalizácia, vstúpi do likvidácie, uskutoční vyrovnanie s veriteľmi, vykonáva činnosť pod dozorom správcu konkurznej podstaty alebo podobnou osobou v prospech veriteľov alebo bolo zahájené exekučné konanie, ktoré bráni Zhotoviteľovi v plnení svojich povinností podľa tejto Zmluvy;
f) sa splnenie tejto Zmluvy stane nemožným z dôvodu vyššej moci trvajúcej dlhšie ako 6 mesiacov.
2. Zhotoviteľ je oprávnený odstúpiť od tejto Zmluvy v prípade, ak:

a) sa Objednávateľ dostane do omeškania s poskytnutím súčinnosti podľa tejto zmluvy dlhšie ako 3 mesiace odo dňa výzvy Zhotoviteľa na vykonanie nápravy;
b) Objednávateľ neuhradí akýkoľvek peňažný záväzok splatný podľa tejto Zmluvy ani do 30 dní od doručenia písomného oznámenia o takomto porušení;
c) Objednávateľ je platobne neschopný, je na Objednávateľa vyhlásený konkurz, povolená reštrukturalizácia, vstúpi do likvidácie, uskutoční vyrovnanie s veriteľmi, vykonáva činnosť pod dozorom správcu konkurznej podstaty alebo podobnou osobou v prospech veriteľov alebo bolo zahájené exekučné konanie, ktoré bráni Objednávateľovi v plnení svojich povinností podľa tejto Zmluvy;
d) sa splnenie tejto Zmluvy stane nemožným z dôvodu vyššej moci trvajúcej dlhšie ako 6 mesiacov.
3. V prípade odstúpenia od Zmluvy zo strany Objednávateľa, má Objednávateľ nárok na uplatnenie zmluvnej pokuty a náhrady škody podľa tejto Zmluvy.
IX. Vyššia moc

1. Každá zo Strán je oprávnená pozastaviť plnenie svojich zmluvných povinností v rozsahu, v akom je ich plnenie znemožnené alebo neprimerane sťažené v dôsledku nasledujúcich okolností: pracovné spory a všetky okolnosti nezávislé od vôle Strany, ako sú požiar, vojna, všeobecná mobilizácia, štrajk,  vyvlastnenie, embargo, obmedzenie spotreby energie, ako aj vadné alebo oneskorené dodávky subdodávateľov spôsobené okolnosťami uvedenými v tomto ustanovení.

2. Ak okolnosť uvedená v tomto ustanovení nastane pred uzatvorením alebo po uzatvorení tejto Zmluvy, oprávňuje na pozastavenie plnenia zmluvných povinností len v rozsahu, v akom jej vplyvy na plnenie Zmluvy nebolo možné v čase uzatvorenia Zmluvy rozumne predvídať.

3. Strana, ktorá sa dovoláva vyššej moci, je povinná druhú Stranu bezodkladne a písomne informovať o vzniku a zániku takejto okolnosti.

4. Ak vyššia moc bráni Objednávateľovi plniť jeho zmluvné záväzky, je Objednávateľ povinný nahradiť Predávajúcemu náklady účelne vynaložené na zabezpečenie a ochranu Diela.

5. V prípade ukončenia Zmluvy z dôvodu existencie vyššej moci má Zhotoviteľ nárok na všetky platby, ktoré sú v tom čase splatné. Ak výška splatných platieb presiahne hodnotu dodaných prác, Zhotoviteľ vystaví Objednávateľovi dobropis na rozdiel medzi splatnými platbami a hodnotou dodaných prác.
X. Mlčanlivosť

1. Strany súhlasia, že všetky informácie a skutočnosti, ktoré získali akýmkoľvek spôsobom o Diele, o subjektoch podieľajúcich sa na vykonávaní Diela, o Strane alebo o jej činnosti pri uzavretí a plnení tejto Zmluvy, avšak nielen v súvislosti s ňou, sa považujú za dôverné informácie (ďalej len „Dôverné informácie“). Strany sa zaväzujú takéto informácie a skutočnosti neposkytnúť a nesprístupniť tretím osobám a nevyužiť na iný účel, ako na plnenie tejto Zmluvy. Ukončenie platnosti a účinnosti tejto Zmluvy z akýchkoľvek dôvodov nemá vplyv na povinnosť zachovávať mlčanlivosť podľa tohto článku tejto Zmluvy.

2. Strana môže poskytnúť Dôverné informácie svojim povereným zamestnancom, členom svojich vnútorných orgánov, ekonomickým, technickým, právnym a iným odborným poradcom, audítorom, ak je to nevyhnutné alebo potrebné pre plnenie tejto Zmluvy alebo uplatňovanie jej práv podľa tejto Zmluvy. Týmto osobám môžu byť Dôverné informácie poskytnuté len vtedy, ak budú písomne zaviazané Stranou udržiavať takú informáciu v tajnosti, ako by boli stranou tejto Zmluvy, okrem osôb, ktorým je povinnosť mlčanlivosti uložená priamo zo zákona.
XI. Doručovanie

1. V prípade, ak táto Zmluva vyžaduje vyhotovenie alebo vystavenie súhlasov, pokynov, príkazov, žiadostí, osvedčení, privolení, potvrdení, rozhodnutí, oznámení, tieto musia byť vyhotovené písomne a doručené osobne, poslané prostredníctvom kuriérskej služby alebo doporučenou zásielkou s doručenkou prostredníctvom držiteľa poštovej licencie a budú považované za doručené okamihom ich doručenia (v prípade osobného doručenia), alebo okamihom prijatia doručenky (v prípade doručenia kuriérom alebo prostredníctvom držiteľa poštovej licencie).

2. Korešpondencia sa považuje za doručenú v deň doručenia zásielky, resp. v deň odmietnutia prevzatia zásielky, ak bola zásielka doručená poštou, osobne alebo kuriérskou službou. V prípade vrátenia zásielky ako nedoručiteľnej, sa korešpondencia považuje za doručenú v nasledujúci deň od jej vrátenia do sídla Strany, ktorá zásielku odosielala a to aj vtedy, ak sa o tom druhá Strana nedozvedela.

3. Kontaktné emailové adresy 

Strany sa dohodli, že ich komunikácia môže prebiehať v elektronickej podobe, a to najmä v prípade bežnej komunikácie prostredníctvom elektronickej správy (e-mailu) na nasledovných emailových adresách:

a) Zhotoviteľ: 
b) Objednávateľ:
XII. Záverečné ustanovenia

1. Táto Zmluva nadobúda platnosť a účinnosť dňom jej podpísania oprávnenými zástupcami oboch Strán.

2. Meniť a dopĺňať túto Zmluvu je možné len formou písomných a očíslovaných dodatkov podpísaných oprávnenými zástupcami oboch Strán.
3. Neoddeliteľnou súčasťou tejto Zmluvy sú nasledovné prílohy:

Príloha č. 1: Ponuka
Príloha č. 2: Zoznam subdodávateľov
Všetky vyššie uvedené prílohy spolu s touto Zmluvou spoločne predstavujú celkovú dohodu Strán.

4. Ak je, prípadne bude, niektoré z ustanovení tejto Zmluvy neplatné a/alebo neúčinné, nedotýka sa to ostatných ustanovení tejto Zmluvy, ktoré zostávajú v platnosti a účinnosti. Strany sa v takomto prípade zaväzujú dohodou nahradiť neplatné a/alebo neúčinné ustanovenie novým platným a/alebo účinným ustanovením, ktoré najlepšie zodpovedá pôvodne zamýšľanému účelu ustanovenia neplatného a/alebo neúčinného. Do doby uzavretia dohody, ktorou sa nahradia neplatné a/alebo neúčinné ustanovenia, sa Strany zaväzujú dodržiavať všeobecné záväzné predpisy Slovenskej republiky upravujúce problematiku pôvodne upravenú ustanoveniami, ktoré sa stali neplatnými a/alebo neúčinnými.
5. Zhotoviteľ sa zaväzuje, že bez predchádzajúceho písomného súhlasu Objednávateľa neprevedie žiadne práva alebo povinnosti vyplývajúce z tejto Zmluvy na tretiu osobu.
6. Zhotoviteľ sa zaväzuje, že bez predchádzajúceho písomného súhlasu Objednávateľa nepostúpi akékoľvek pohľadávky, ktoré mu vznikli podľa/na základe tejto Zmluvy alebo nezapočíta akékoľvek pohľadávky, ktoré mu vznikli podľa/na základe tejto Zmluvy. Objednávateľ je oprávnený postúpiť akékoľvek pohľadávky, ktoré mu vznikli podľa/na základe tejto Zmluvy alebo nezapočíta akékoľvek pohľadávky alebo započítať akékoľvek pohľadávky, ktoré mu vznikli podľa/na základe tejto Zmluvy aj bez súhlasu Zhotoviteľa.

7. Táto Zmluva je vyhotovená v dvoch (2) vyhotoveniach s platnosťou originálu, pričom každá Strana obdrží po jednom (1) vyhotovení.

8. Táto Zmluva a akékoľvek práva a povinnosti vyplývajúce z nej sa spravujú právnymi predpismi Slovenskej republiky, neberúc do úvahy ustanovenia kolíznych noriem, pričom rozhodným právom je právo Slovenskej republiky. Strany sa pokúsia riešiť prípadné spory súvisiace s touto Zmluvou prioritne mimosúdnou cestou. V prípade, že nedôjde k zmieru, resp. k mimosúdnemu vyrovnaniu Strán, na rozhodovanie sporov z tejto Zmluvy majú právomoc súdy Slovenskej republiky.
9. Vzťahy v tejto Zmluve bližšie neupravené sa riadia príslušnými ustanoveniami zákona č. 513/1991 Zb. Obchodný zákonník v znení neskorších predpisov a ostatných všeobecne záväzných právnych predpisov.

10. Strany spoločne vyhlasujú, že táto Zmluva bola uzavretá slobodne, vážne, je formulovaná určito a zrozumiteľne, nebola uzavretá pod nátlakom alebo v tiesni za nápadne nevýhodných podmienok a na znak súhlasu s jej obsahom ju oprávnení zástupcovia Strán potvrdzujú vlastnoručnými podpismi.

V _____________, dňa ___________


V _____________, dňa __________
	Za Objednávateľa:
	Za Zhotoviteľa:

	
	

	
	

	_____________________________
	_____________________________

	Réka Világi
	

	predseda predstavenstva
	

	EUROMILK, a.s.
	

	
	

	
	

	_____________________________
	

	Ing. Erika Fenesová
	

	podpredseda predstavenstva 
	

	EUROMILK, a.s.
	


